Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 778/12/7701	Bardejov, 29.12.2014
EEČ : 2-54-132-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 3 písmeno c, odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 06.10.2012 v čase okolo  04.00 hod. v Bardejove na Radničnom námestí pred disko barom zvanom „ U Pirátov“ nachádzajúcom sa v budove bývalého hotela Republika, po predchádzajúcej slovnej hádke fyzicky napadol XXXXX, narodeného XXXXX, trvale bytom XXXXX okres XXXXX tak, že ho dvakrát päsťou svojej pravej ruky udrel po ľavej časti tváre, následkom čoho sa poškodený predklonil k zemi, kde mu XXXXX tou istou rukou udrel po pravej strane tváre, čím poškodenému XXXXX svojím konaním spôsobil zranenie a to otvorenú zlomeninu s minimálnym posunom, kde toto zranenie si vyžiadalo jeho práceneschopnosť  v trvaní od 07.10.2012 do 28.11.2012

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície PZ   XXXXX zo dňa 03.11.2012 sp. zn. ČVS:ORP-XXXXX bolo obvinenému XXXXX vznesené obvinenie pre prečin ublíženia na zdraví podľa § 156 ods. 1, ods. 3 písm. c/  Trestného zákona  pre skutok, ktorý je uvedený vo výrokovej časti tohto uznesenia.

	Vyšetrovanie predmetnej trestnej veci bolo vyšetrovateľom OR PZ Odboru kriminálnej polície XXXXX ukončené dňa 17.12.2014 a vyšetrovací spis bol predložený Okresnej prokuratúre XXXXX  s návrhom na podmienečne zastavenie trestného stíhania. 

Preskúmaním na vec sa vzťahujúceho vyšetrovacieho spisu bolo skúmané, či nie sú splnené podmienky na postup prokurátora podľa § 216 Trestného poriadku.

	Do zápisnice o výsluchu obvineného obvinený XXXXX v celom rozsahu priznal spáchanie skutku,  ktorý sa mu kladie za vinu.  Obvinený svoje konanie oľutoval a súhlasil s prípadným postupom podľa § 216 Trestného poriadku. Zo spisu je zrejmé, že obvinený uhradil poškodenému XXXXX v zmysle písomnej dohody, ktorú uzatvorili zaplatením dvoch platieb na účet poškodeného

	Z obsahu vyšetrovacieho spisu je zrejmé, že obvinený XXXXX v posledných 10 rokoch nebol súdne trestaný. 
 
	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa ustanovenia § 156 ods. 3 Trestného zákona je  stanovená trestná sadzba odňatia slobody na dva roky až päť rokov.

	Na základe vyššie uvedených skutočností bolo zistené, že obvinený XXXXX sa ku skutku, ktorý je mu kladený za vinu priznal a nie sú pochybnosti, že svoje priznanie vykonal slobodne vážne a zrozumiteľne. Svoje konanie oľutoval. Poškodenému spôsobená škoda bola v dňoch 03.11.2014 a 03.12.2014 uhradená. XXXXX svojim doterajším životom preukázal, že rozhodnutie podľa ustanovenia § 216 Trestného poriadku možno považovať za postačujúce.

	Z uvedených dôvodov bolo preto rozhodnuté tak, ako je to uvedené vo výrokovej časti tohto uznesenia.

	Podľa ustanovenia § 216 ods. 2 Trestného poriadku bola obvinenému XXXXX určená skúšobná doba v trvaní dvoch rokov, ktorá začína právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor